Document ID: 32008D0156

ΑΠΌΦΑΣΗ ΤΗΣ ΕΠΙΤΡΟΠΉΣ
της 18ης Φεβρουαρίου 2008
για την τροποποίηση της απόφασης 2006/766/ΕΚ όσον αφορά τον κατάλογο τρίτων χωρών και εδαφών από όπου επιτρέπονται οι εισαγωγές αλιευτικών προϊόντων, σε οποιαδήποτε μορφή, τα οποία προορίζονται για ανθρώπινη κατανάλωση
[κοινοποιηθείσα υπό τον αριθμό Ε(2008) 555]
(Κείμενο που παρουσιάζει ενδιαφέρον για τον ΕΟΧ)
(2008/156/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (1), και ιδίως το άρθρο 11 παράγραφος 1,
Εκτιμώντας τα ακόλουθα:
(1)
Ο κανονισμός (ΕΚ) αριθ. 854/2004 θεσπίζει συγκεκριμένους κανόνες για την οργάνωση των επίσημων ελέγχων στα προϊόντα ζωικής προέλευσης. Το άρθρο 11 του κανονισμού προβλέπει την κατάρτιση καταλόγων τρίτων χωρών και τμημάτων τρίτων χωρών από όπου επιτρέπεται η εισαγωγή ορισμένων ειδικών προϊόντων ζωικής προέλευσης και καθορίζει τα κριτήρια που πρέπει να λαμβάνονται υπόψη κατά την κατάρτιση των εν λόγω καταλόγων.
(2)
Η απόφαση 2006/766/ΕΚ της Επιτροπής, της 6ης Νοεμβρίου 2006, για την κατάρτιση των καταλόγων τρίτων χωρών και εδαφών από τα οποία επιτρέπονται οι εισαγωγές δίθυρων μαλακίων, εχινοδέρμων, χιτωνόζωων, θαλάσσιων γαστερόποδων και αλιευτικών προϊόντων (2), περιέχει κατάλογο των τρίτων χωρών, οι οποίες πληρούν τα κριτήρια του άρθρου 11 παράγραφος 4 του κανονισμού (ΕΚ) αριθ. 854/2004 και μπορούν, συνεπώς, να εγγυηθούν ότι τα εν λόγω προϊόντα που εξάγονται στην Κοινότητα πληρούν τους υγειονομικούς όρους που προβλέπονται για την προστασία της υγείας των καταναλωτών.
(3)
Στο παράρτημα ΙΙ της εν λόγω απόφασης παρατίθεται κατάλογος τρίτων χωρών και εδαφών από όπου επιτρέπονται οι εισαγωγές αλιευτικών προϊόντων, σε οποιαδήποτε μορφή, τα οποία προορίζονται για ανθρώπινη κατανάλωση·
(4)
Η Αρμενία περιλαμβάνεται σήμερα στον κατάλογο του εν λόγω παραρτήματος αλλά μόνον για τις εισαγωγές «ζωντανών μη εκτρεφόμενων ποταμοκαραβίδων». Η επιθεώρηση της Επιτροπής που πραγματοποιήθηκε στην εν λόγω χώρα το Μάρτιο του 2007 έδειξε ότι πληρούνται οι σχετικές υγειονομικές απαιτήσεις όσον αφορά τις μη εκτρεφόμενες ποταμοκαραβίδες που έχουν υποβληθεί σε θερμική επεξεργασία και που έχουν καταψυχθεί. Κατά συνέπεια, η καταχώρισης της Αρμενίας πρέπει να επεκταθεί ώστε να περιλαμβάνει και μη εκτρεφόμενες ποταμοκαραβίδες που έχουν υποστεί θερμική επεξεργασία καθώς και τις μη εκτρεφόμενες ποταμοκαραβίδες που έχουν καταψυχθεί.
(5)
Το Μαυροβούνιο, το οποίο περιλαμβάνεται σήμερα στο παράρτημα ΙΙ της απόφασης 2006/766/ΕΚ αλλά μόνο για τις εισαγωγές «ολόκληρων νωπών ψαριών προερχόμενων από άγρια θαλάσσια αλιεύματα», έχει δώσει επιστημονικά στοιχεία και έχει υποβάλει συμπληρωματική αίτηση για την έγκριση των εισαγωγών καραβίδων του γλυκού νερού από την εν λόγω τρίτη χώρα. Συνεπώς, πρέπει να καταργηθεί η εξαίρεση αυτή. Πρέπει να επιτρέπονται οι εισαγωγές αλιευτικών προϊόντων.
(6)
Η Βοσνία-Ερζεγοβίνη δεν περιλαμβάνεται σήμερα στο παράρτημα ΙΙ της απόφασης 2006/766/ΕΚ. Πραγματοποιήθηκε επιθεώρηση της Επιτροπής στην εν λόγω χώρα από τις 29 Αυγούστου έως τις 2 Σεπτεμβρίου 2005. Αποδείχθηκε ότι οι αρμόδιες αρχές παρέχουν όλες τις αναγκαίες εγγυήσεις ώστε να πληρούν τις σχετικές υγειονομικές προϋποθέσεις. Επομένως, η Βοσνία-Ερζεγοβίνη πρέπει να συμπεριληφθεί στον κατάλογο των τρίτων χωρών από τις οποίες τα κράτη μέλη μπορούν να επιτρέπουν την εισαγωγή αλιευτικών προϊόντων.
(7)
Η Βουλγαρία και η Ρουμανία δεν περιλαμβάνονται σήμερα στο παράρτημα ΙΙ της απόφασης 2006/766/ΕΚ. Ωστόσο, δεδομένου ότι ο κατάλογος αφορά μόνο τρίτες χώρες, η ισχύς των καταχωρίσεων αυτών έληξε με την προσχώρηση των εν λόγω χωρών στην Ευρωπαϊκή Ένωση. Επομένως, πρέπει να διαγραφούν οι καταχωρίσεις των δύο αυτών κρατών μελών.
(8)
Στο παράρτημα Ι της εν λόγω απόφασης παρατίθεται κατάλογος τρίτων χωρών από τις οποίες επιτρέπονται οι εισαγωγές δίθυρων μαλακίων, εχινόδερμων, χιτωνόζωων και θαλάσσιων γαστεροπόδων σε οιαδήποτε μορφή για κατανάλωση από τον άνθρωπο. Η υποσημείωση 6 του παραρτήματος ΙΙ η οποία αναφέρεται στο Μαρόκο αφορά επιπρόσθετες απαιτήσεις για ορισμένα επεξεργασμένα δίθυρα μαλάκια. Επομένως, για λόγους συνέπειας, είναι σκόπιμο να μεταφερθούν οι απαιτήσεις αυτές στο παράρτημα Ι.
(9)
Ως εκ τούτου, η απόφαση 2006/766/ΕΚ πρέπει να τροποποιηθεί ανάλογα.
(10)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα παραρτήματα I και ΙΙ της απόφασης 2006/766/ΕΚ αντικαθίστανται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση εφαρμόζεται από την 1η Μαρτίου 2008.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 18 Φεβρουαρίου 2008.

Labels: 0
3
5
6